和子平悼馬
作者：文同
朝代：宋

paragraphs: 生來未嘗畜良馬，近得此駒誠可嘉。
骨節權奇毛肉好，此種無乃真渥洼。
健蹄駸駸穩而疾，歷目一過如飛霞。
自歸官下少出入，惟是芻粟意轉加。
前時相期好天色，往返百里馳平沙。
誰謂兵奴踠其足，針烙熨裏成瘢痂。
立多氣毒憤入肺，雙膁攢縮兩鼻呀。
庸工謬藥久不效，倒死櫪下鬃髟髿。
敝帷一區瘞以贈，惜爾命薄如萎花。
子平平時最愛爾，對客滿坐常洪誇。
今朝見爾忽斃踣，重以好詩形嘆嗟。
嗟余逐貧官職小，此馬豈合居余家。
從今但只跨款段，壞轡破鞍仍短檛。